Лъэужь купщIафIэ къэзыгъэна Чэт Юрий
Зи IуэхущIафэкIэ, цIыху хэтыкIэкIэ, зыпэрыта къулыкъум щызыIэригъэхьа ехъулIэныгъэхэмкIэ республикэм цIэрыIуэ щыхъуа, абы и зыужьы-ныгъэм псэемыблэжу хуэлэжьа цIыху щыпкъэщ Чэт Юрий Махъсидэ и къуэр.
Аруан щIыналъэм щыщ Шытхьэлэ къуажэм 1951 гъэм къыщалъхуащ Чэт Юрий. Юридическэ щIэныгъэхэм я доктор, КъБР-м щIыхь зиIэ и юрист адыгэлIыр псэуху къыхуащIа пщIэмрэ щIыхьымрэ, фэеплъ мыкIуэдыжын къигъэнар къилэжьын папщIэ абы къызэпичащ гъуэгуанэ гугъу. Ар щытащ КъБР-м Хабзэм ехьэлIа политикэмкIэ и къэрал чэнджэщэгъуу, КъБР-м и ХэхакIуэ комис-сэм и унафэщIу, КъБР-м ШынагъуэншагъэмкIэ и советым и секретару.
Чэт Юрий щIэныгъэ щызригъэгъуэтащ Курский Д. И. и цIэр зэрихьэу Саратов къалэм дэт юридическэ институтым, Ростов щыIэ парт школым, Къэбэр- дей-Балъкъэр агромелиоративнэ институтым.
1998 гъэм щегъэжьауэ 2007 гъэ пщIондэ Чэт Юрий КъБР-м и прокурор IэнатIэм пэрытащ. 2007 гъэм КъБР-м и Конституционнэ Судым и УнафэщIым и къуэдзэ хъуащ. 2010 — 2015 гъэхэм къриубыдэу Къэбэрдей-Балъкъэр къэрал университетым и юридическэ факультетым и уголовнэ правэмрэ криминологиемкIэ и кафедрэм и унафэщIу, иужькIэ и профессору щытащ, юридическэ унэтIыныгъэ зиIэ тхыгъэхэм елэжьащ. ЩIэныгъэ лэжьыгъэу, монографиеу 50-м щIигъу и Iэдакъэ къыщIэкIащ.
Чэт Юрий щIэныгъэ куу бгъэдэлъащ икIи и гуащIэ емыблэжу ар цIыхубэм яхуигъэщхьэпащ. Чэтым и щIэныгъэмрэ и зэфIэкIымрэ республикэми къэралми къыщалъытащ. И лэжьыгъэфIым папщIэ зэрагъэпажахэм ящыщщ 2001 гъэм КъБР-м и ЩIыхь тхылъыр, 2013 гъэм Урысей Федерацэм и Президентым и фIыщIэ тхылъыр къызэрыхуагъэфэщар.
2020 гъэм щэкIуэгъуэм и 2-м и ныбжьыр илъэс 70-м иту дунейм ехыжащ Чэт Юрий. Абы и щIыб къыдинащ и лэжьыгъэхэр, и IуэхущIафэхэр, и дуней тетыкIар, и псалъэрэ и унафэрэ зыхэлъа дэфтэрхэр. Ар Къэбэрдей-Балъкъэрым фIыкIэ ягу къыщагъэкIыжащ, псалъэ гуапэхэр хужаIэжащ.
Мырзэкъан Зузэ.
